Að minnsta kosti fimm létust og á annað hundrað slösuðust þegar jarðskjálfti reið yfir í dag á norðurhluta Filippseyja. Hús hrundu og skriður féllu nálægt upptökunum, sem voru um þrjú hundruð kílómetra norðan við höfuðborgina Manila.
Skjálftinn varð laust fyrir klukkan níu að morgni að staðartíma. Hann var sjö að stærð. Upptök hans voru á tólf kílómetra dýpi norðarlega á Luzon, stærstu eyju Filippseyja, nokkra kílómetra frá bænum Dolores. Krafturinn var slíkur að háhýsi svignuðu í Manila. Ferðir jarðlesta í borginni stöðvuðust í nokkurn tíma. Almannavarnir hafa upplýsingar um að 58 skriður hafi fallið. Brýr eyðilögðust og vegir skemmdust. Tilkynnt hefur verið um eignatjón í 218 bæjum í fimmtán héruðum á Luzon-eyju. Rafmangslaust varð á stóru svæði. Þá rofnaði netsamband. Ferdinand Marcos yngri, forseti landsins, skipaði svo fyrir að björgunarsveitir yrðu tafarlaust sendar þangað sem afleiðingar skjálftans voru mestar.
Filippseysk útvarpsstöð hafði eftir þingmanni sem býr á skjálftasvæðinu að honum hafi fundist skjálftinn vara í hálfa mínútu eða meira. Hann óttaðist að hús hans myndi hrynja. Kröftugir eftirskjálftar fylgdu, þannig að honum og fjölskyldu hans fannst vissast að halda sig utan dyra. Þeir snörpustu voru yfir fimm að stærð. Ferðamaður sem var að taka myndir af kirkjuturni í bænum Vigan sagði að turninn hefði skolfið í þrjár mínútur eftir að skjálftinn reið yfir. Þar skemmdust margra alda gamlar byggingar sem eru á heimsminjaskrá menningarmálastofnunar Sameinuðu þjóðanna.
Að minnsta kosti fimm létust og yfir hundrað slösuðust í kröftugum jarðskjálfta á Filippseyjum í dag. Upptökin voru um þrjú hundruð kílómetra norðan við höfuðborgina Manila þar sem hann fannst vel.